KIRJALLINEN KYSYMYS E-1683/01 esittäjä(t): José Ribeiro e Castro (UEN) komissiolle. Etelä-Afrikan turvattomuus ja portugalilaisen yhteisön jäsenten surmat.



Virallinen lehti nro 115 E , 16/05/2002 s. 0008 - 0009



KIRJALLINEN KYSYMYS E-1683/01 esittäjä(t): José Ribeiro e Castro (UEN) komissiolle (14. kesäkuuta 2001) Aihe: Etelä-Afrikan turvattomuus ja portugalilaisen yhteisön jäsenten surmat Apartheid-hallinnon päättyminen Etelä-Afrikassa, demokratiaan siirtyminen ja hallintoelinten demokraattinen toiminta ovat viime vuosina saaneet osakseen laajan kansainvälisen hyväksynnän. Nelson Mandelan suurta merkitystä ei aseteta kyseenalaiseksi vaan hänen esimerkkiään ihaillaan ja arvostetaan. Viime vuosina kuitenkin kärjistyneisiin sosiaalisiin ongelmiin liittyvä väkivallan aalto on vakavasti häirinnyt eteläafrikkalaisen yhteiskunnan rauhaa. Erityisen usein väkivallan uhriksi on joutunut maassa asuva, pääasiassa pienillä kauppaliikkeillä elantonsa ansaitseva portugalilainen yhteisö. Viime viikonloppuna murhattiin Kapkaupungissa taas portugalilainen kauppias, 65-vuotias Noel Bernardo Nunes, joka oli asunut Etelä-Afrikassa jo 40 vuotta. Murhattujen portugalilaisten lukumäärä on vuoden alusta noussut kymmeneen. Lehdistön mukaan viimeksi kuluneiden neljän vuoden aikana 388 portugalilaista on kuollut väkivallan uhreina. Johannesburgin alue on ollut erityisen väkivaltainen. Joitakin kuukausia sitten näiden tekojen aiheuttama huolestuneisuus sai portugalilaisen yhteisön osoittamaan mieltään kaduilla. He vaativat asianmukaista suojelua. Kuitenkin väärinkäsitykset ja Etelä-Afrikan hallituksen väärän tulkinnan takia aloite muuttui valitettavasti polemiikiksi. Asia on poliittisesti arkaluontoinen, mutta tärkeintä kuitenkin olisi ryhtyä tehokkaisiin toimiin, joilla varmistettaisiin asianmukaisesti ihmisten turvallisuus. Nämä portugalilaiset ovat myös Euroopan unionin kansalaisia, ja yhteisöllä on hyvät mahdollisuudet vaikuttaa Etelä-Afrikan viranomaisiin esimerkiksi apua tarjoamalla. Seuraako komissio portugalilaisiin kohdistuvan ja oikeutetusti huolta aiheuttavan väkivaltaisen rikollisuuden lisääntymistä Etelä-Afrikassa? Mihin toimenpiteisiin se on ryhtynyt ja mitä se aikoo tehdä tässä asiassa yhdessä Etelä-Afrikan hallituksen kanssa? Poul Nielsonin komission puolesta antama vastaus (7. syyskuuta 2001) Euroopan komissio seuraa Etelä-Afrikan tilannetta, myös rikollisuutta, tiiviisti. Se pitää korkeaa rikollisuusastetta uhkana niin maan omille kansalaisille kuin siellä asuville ulkomaalaisillekin, EU:n kansalaiset mukaan luettuina. Komissio pelkää myös, että rikollisuus voi vaikuttaa Etelä-Afrikan maineeseen ulkomailla ja siten ehkäistä ulkomaisia sijoituksia ja haitata talouden kokonaiskehitystä. Komissio on ilmaissut näkemyksensä Etelä-Afrikan viranomaisille useissa epävirallisissa yhteyksissä joko kanssakäymisissä eteläafrikkalaisten vieraiden kanssa tai Pretoriassa sijaitsevan lähetystönsä kautta. Vaikka voimassa olevassa monivuotisessa maaohjelmassa rikoksentorjunta ei ole keskeisellä sijalla, komissio uskoo, että maan sosiaalisen ja taloudellisen tilanteen paraneminen on omiaan vähentämään rikollisuutta. EU:n kehityspolitiikan avulla tilannetta pyritään parantamaan entisestään. Aiemmin komissio on rahoittanut kahta ohjelmaa, joilla tuetaan Etelä-Afrikan poliisivoimia ja joista toinen jatkuu edelleen. Arvoisalle parlamentin jäsenelle ja parlamentin pääsihteeristöön lähetetään tiivistelmä käynnissä olevan ohjelman pääkohdista.